題李彦澤紫雲洞
作者：郭印
朝代：宋

paragraphs: 老李天中仙，一念人間世。
簪裳四十秋，不取公卿位。
星斗爛文章，日月懸忠義。
緣斷還帝鄉，飄飄若蟬蜕。
玉骨瘞高丘，乃其所卜地。
山川暨草木，拱揖浮蒼翠。
向來峰之巔，勃鬰蟠紫氣。
神物常護持，景色多秀異。
郎君久慕道，泥滓唾聲利。
石洞琢青苔，萬古開天秘。
非關痼烟霞，稍欲遠朝市。
要棲老仙靈，以奉香火事。
不知騎鯨去，塵宇寧俯視。
洞兮既清幽，且盡人子志。